送張倅彥政赴闕
作者：蘇過
朝代：宋

paragraphs: 信馬來並州，並州在何許。
太行如登天，憔悴欲誰語。
青衫百僚底，屏氣不敢吐。
謂當哭途窮，何但折腰膂。
忽逢元紫芝，仰視得眉宇。
敢論通家舊，竊欲比文舉。
使君況不凡，高論傾肺腑。
能容丞掾醉，不問車茵污。
念我丘壑人，老矣事簪組。
端如赴縲囚，坐受獄吏侮。
感公懷抱開，一笑忘羈旅。
雖知抱關惡，未忍賦歸去。
相從僅滿歲，公已歌杕杜。
秋風忽零亂，吹盡西山雨。
定應摧行色，不遣車輪阻。
天街早飛鞚，鵷喈喈看接武。
青雲豈難到，少展垂天羽。
區區亦自憐，從此歸農圃。